ออมสินพร้อมรับมืออุ้มลูกหนี้2แสนราย
ออมสินพร้อมอุ้มลูกหนี้รายย่อย 2 แสนราย เจอพิษน้ำท่วม
30 ต.ค. 2565

ออมสินพร้อมอุ้มลูกหนี้รายย่อย 2 แสนราย เจอพิษน้ำท่วม
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า จากการประเมินเบื้องต้นพบว่า ลูกค้ารายย่อยของธนาคารได้รับผลกระทบจากน้ำท่วมไม่ต่ำกว่า 2 แสนราย แต่เนื่องจากสถานการณ์ยังไม่คลี่คลาย จึงไม่สามารถประเมินความเสียหายได้ และขณะนี้ลูกหนี้สินเชื่อทุกประเภทลงทะเบียนขอรับความช่วยเหลือแล้ว 1.3 หมื่นราย มูลหนี้ 8,000 ล้านบาท 
ผู้อำนวยการธนาคารออมสินกล่าวว่า ขณะนี้ธนาคารได้อนุมัติการให้ความช่วยเหลือลูกหนี้ไปแล้วมากกว่า 50% ของผู้มาลงทะเบียน โดยเฉพาะลูกค้าสินเชื่อที่อยู่อาศัย ซึ่งได้รับการยกเว้นการผ่อนชำระค่างวด ทั้งเงินต้นและดอกเบี้ยทันที เป็นเวลา 6 เดือน 
ขณะนี้ธนาคารได้เปิดให้ผู้ประกอบการและประชาชนมาลงทะเบียนขอสินเชื่อตามมติคณะรัฐมนตรี (ครม.) แล้ว ได้แก่ สินเชื่อเคหะ 1 หมื่นล้านบาท สินเชื่อเพื่อเอสเอ็มอี 3 หมื่นล้านบาท และสินเชื่อลงทุนระบบป้องกันอุทกภัยในนิคมอุตสาหกรรม 1.5 หมื่นล้านบาท และขอยืนยันว่า ธนาคารมีสภาพคล่องอย่างเพียงที่จะปล่อยกู้ตามนโยบายของรัฐบาลรวมถึงการจ่ายเงินช่วยเหลือน้ำท่วมฉุกเฉิน 5,000 บาทต่อครัวเรือน